****

**ประกาศมหาวิทยาลัยธรรมศาสตร์**

**เรื่อง อำนาจหน้าที่และการแบ่งหน่วยงานภายในสำนักงานเลขานุการวิทยาลัยพัฒนศาสตร์ ป๋วย อึ๊งภากรณ์ พ.ศ. ๒๕๕๙**

..................................

 โดยที่เป็นการสมควรกำหนดอำนาจหน้าที่และการแบ่งหน่วยงานภายในสำนักงานเลขานุการวิทยาลัยพัฒนศาสตร์ ป๋วย อึ๊งภากรณ์

 อาศัยอำนาจตามความในมาตรา ๓๙ แห่งพระราชบัญญัติมหาวิทยาลัยธรรมศาสตร์ พ.ศ.๒๕๕๘ ประกอบข้อ ๑๔ ของข้อบังคับมหาวิทยาลัยธรรมศาสตร์ว่าด้วยการจัดตั้งและการแบ่งส่วนงานของมหาวิทยาลัยธรรมศาสตร์พ.ศ.๒๕๕๙ อธิการบดีโดยความเห็นชอบของสภามหาวิทยาลัยธรรมศาสตร์ในคราวการประชุมครั้งที่ ๙/๒๕๕๙ เมื่อวันที่ ๑๙ กันยายน ๒๕๕๙ จึงออกประกาศดังต่อไปนี้

 ข้อ ๑ ประกาศนี้เรียกว่า “ประกาศมหาวิทยาลัยธรรมศาสตร์ เรื่อง อำนาจหน้าที่และการแบ่งหน่วยงานภายในสำนักงานเลขานุการวิทยาลัยพัฒนศาสตร์ ป๋วย อึ๊งภากรณ์ พ.ศ. ๒๕๕๙”

 ข้อ ๒ สำนักงานเลขานุการวิทยาลัยพัฒนศาสตร์ ป๋วย อึ๊งภากรณ์ แบ่งหน่วยงานเป็น ๔ งาน ดังนี้

 **(๑) งานบริหารและธุรการ**

 **(๒) งานกิจการนักศึกษา**

 **(๓) งานวิชาการและวิจัย**

 **(๔) งานบริการวิชาการ**

 ข้อ ๓ **งานบริหารและธุรการ** มีอำนาจหน้าที่ ดำเนินการด้านแผนและงบประมาณ ด้านวิเทศสัมพันธ์และสื่อสารองค์กร ด้านประกันคุณภาพการศึกษา ด้านการเงินและบัญชี ด้านพัสดุ ด้านบุคลากร และด้านธุรการ โดยรับผิดชอบศึกษา วิเคราะห์ ประสานงานเพื่อจัดทำแผนปฎิบัติงาน แผนการใช้งบประมาณตลอดจนติดตามประเมินผลการดำเนินงานตามแผน และจัดทำรายงานผลการปฎิบัติงาน ประสานงานติดต่อกับต่างประเทศตามโครงการความร่วมมือต่างๆ ดำเนินงานด้านประกันคุณภาพ ดำเนินงานด้านการเงินและบัญชีดำเนินงานด้านการพัสดุและ การบริหารงานบุคคล งานรับส่งหนังสือ งานระเบียบสารบรรณ บริหารจัดการการใช้อาคารและยานพาหนะ การรักษาความปลอดภัย และปฎิบัติหน้าที่อื่นตามที่ได้รับมอบหมาย

 ข้อ ๔ **งานกิจการนักศึกษา** มีอำนาจหน้าที่ ดำเนินการด้านกิจกรรมนักศึกษา และด้านศูนย์บ่มเพาะนักศึกษา โดยรับผิดชอบให้บริการและสนับสนุนกิจการนักศึกษาทั้งในกิจกรรมเสริมหลักสูตรและกิจกรรมนอกหลักสูตรให้บริการด้านสวัสดิการนักศึกษา ทุนการศึกษา งานวินัย และส่งเสริมงานวินัย ดำเนินกิจกรรมพัฒนาคุณภาพจริยธรรม และบุคลิกภาพของนักศึกษา ส่งเสริม สนับสนุนให้นักศึกษาจัดกิจกรรมทำนุบำรุงศิลป
วัฒนธรรม ภูมิปัญญาท้องถิ่น วางแผนจัดหลักสูตรและกิจกรรมเพื่อบ่มเพาะนักศึกษาตามคุณลักษณะของบัณฑิตที่คาดหวังและปฎิบัติหน้าที่อื่นตามที่ได้รับมอบหมาย

 ข้อ ๕ **งานวิชาการและวิจัย** มีอำนาจหน้าที่ ดำเนินการด้านจัดการเรียนการสอน และด้านวิจัยโดยรับผิดชอบให้บริการจัดการศึกษาในหลักสูตรต่างๆของวิทยาลัย ระดับปริญญาตรี ประกาศนียบัตรบัณฑิต (บัณฑิตอาสาสมัคร) ปริญญาโท และปริญญาเอก ตลอดจนบูรณาการงานจัดการศึกษากับงานวิจัยและงานบริการวิชาการจัดทำแผนดำเนินงานวิจัย ติดตามและกำกับการดำเนินงานวิจัย จัดทำข้อฐานข้อมูลงานวิจัย เผยแพร่ผลงานวิจัยบทความวิจัยทั้งในระดับชาติและนานาชาติ และปฎิบัติหน้าที่อื่นตามที่ได้รับมอบหมาย

 ข้อ ๖ **งานบริการวิชาการ** มีอำนาจหน้าที่ ดำเนินการด้านวรสารวิชาการ ด้านจัดอบรม สัมมนาอภิปราย และศูนย์เรียนรู้อาหาร ทรัพยากรธรรมชาติ พลังงานและสิ่งแวดล้อม โดยรับผิดชอบให้บริการวิชาการแก่สังคมในหลากหลายรูปแบบ อาทิ การจัดอบรม การอภิปราย และการจัดสัมมนา บริหารแหล่งเรียนรู้วิทยาลัยเพื่อการศึกษาสาธารณของวิทยาลัย ให้บริการวิชาการในรูปแบบตลาดวิชาโดยใช้ระบบสารสนเทศ ประสานงานให้เกิดทรัพยากรเพื่อสนับสนุนการจัดกิจกรรมบริการวิชาการของวิทยาลัย บูรณาการงานบริการวิชาการร่วมกับงานวิจัยและงานจัดการศึกษา และปฎิบัติหน้าที่อื่นตามที่ได้รับมอบหมาย

 ทั้งนี้ ตั้งแต่บัดนี้เป็นต้นไป

 ประกาศ ณ วันที่ ๒๙ กันยายน พ.ศ.๒๕๕๙

 (ศาสตราจารย์ ดร.สมคิด เลิศไพฑูรย์)

 อธิการบดีมหาวิทยาลัยธรรมศาสตร์



**ประกาศมหาวิทยาลัยธรรมศาสตร์**

**เรื่อง อำนาจหน้าที่และการแบ่งหน่วยงานภายในสำนักงานเลขานุการวิทยาลัยพัฒนศาสตร์ ป๋วย อึ๊งภากรณ์ พ.ศ. ๒๕๖๔**

..................................

 โดยที่เป็นการสมควรปรับปรุงการกำหนดอำนาจหน้าที่และการแบ่งหน่วยงานภายในสำนักงานเลขานุการวิทยาลัยพัฒนศาสตร์ ป๋วย อึ๊งภากรณ์

 อาศัยอำนาจตามความในมาตรา ๓๙ แห่งพระราชบัญญัติมหาวิทยาลัยธรรมศาสตร์ พ.ศ.๒๕๕๘ ประกอบข้อ ๑๔ ของข้อบังคับมหาวิทยาลัยธรรมศาสตร์ว่าด้วยการจัดตั้งและการแบ่งส่วนงานของมหาวิทยาลัยธรรมศาสตร์พ.ศ.๒๕๕๙ และมติสภามหาวิทยาลัยในคราวประชุมครั้งที่ ๓/๒๕๖o เมื่อวันที่ ๒๗ มีนาคม ๒๕๖o อธิการบดีจึงออกประกาศดังต่อไปนี้

 ข้อ ๑ ประกาศนี้เรียกว่า “ประกาศมหาวิทยาลัยธรรมศาสตร์ เรื่อง อำนาจหน้าที่และการแบ่งหน่วยงานภายในสำนักงานเลขานุการวิทยาลัยพัฒนศาสตร์ ป๋วย อึ๊งภากร์ พ.ศ.๒๕๖๔”

 ข้อ ๒ ให้ยกเลิกประกาศมหาวิทยาลัยธรรมศาสตร์ เรื่อง อำนาจหน้าที่และการแบ่งหน่วยงานภายในสำนักงานเลขานุการวิทยาลัยพัฒนศาสตร์ ป๋วย อึ๊งภากรณ์ พ.ศ.๒๕๕๙

 ข้อ ๓ สำนักงานเลขานุการวิทยาลัยพัฒนศาสตร์ ป๋วย อึ๊งภากรณ์ แบ่งหน่วยงานภายในออกเป็น ๔ งานดังนี้

 (๑) งานบริหารและธุรการ

 (๒) งานกิจการนักศึกษา

 (๓) งานวิชาการ

 (๔) งานวิจัยและบริการวิชาการ

 ข้อ ๔ **งานบริหารและธุรการ** มีอำนาจหน้าที่ ดำเนินการด้านแผนและงบประมาณ ด้านการเงินและบัญชีด้านพัสดุ ด้านบุคลากร ด้านธุรการ ด้านเทคโนโลยีสาระสนเทศ ด้านอาคารสถานที่และยานพาหนะและปฎิบัติหน้าที่อื่นตามที่ได้รับมอบหมาย

 ข้อ ๕ **งานกิจการนักศึกษา** มีอำนาจหน้าที่ ดำเนินการด้านกิจกรรมนักศึกษา ด้านศูนย์บ่มเพาะนักศึกษาด้านฝึกงานและสหกิจศึกษา และปฎิบัติหน้าที่อื่นตามที่ได้รับมอบหมาย

 ข้อ ๖ **งานวิชาการ** มีอำนาจหน้าที่ ดำเนินการด้านจัดการเรียนการสอน ด้านประกันคุณภาพการศึกษา และปฎิบัติหน้าที่อื่นตามที่ได้รับมอบหมาย

 ข้อ ๗ **งานวิจัยและบริการวิชาการ** มีอำนาจหน้าที่ ดำเนินการด้านวิจัย ด้านจัดอบรม สัมมนา อภิปราย ด้านบริการวิชาการแก่สังคม ด้านวิเทศสัมพันธ์และสื่อสารองค์กร ด้านกองทุนและรางวัล ด้านศูนย์การเรียนรู้ ด้านศูนย์บริการวิชาการแก่สังคม ด้านศูนย์วิจัย และปฎิบัติหน้าที่อื่นตามที่ได้รับมอบหมาย

 ทั้งนี้ ตั้งแต่บัดนี้เป็นต้นไป

 ประกาศ ณ วันที่ ๑๘ พฤษภาคม พ.ศ.๒๕๖๔

 (รองศาสตราจารย์ เกศินี วิฑูรชาติ)

 รักษาการแทนอธิการบดีมหาวิทยาลัยธรรมศาสตร์